《为冯三峨寿李丈人》
明代·郑学醇

璧月临朱拱，金飙拂翠帘。三秋逢节爽，七帙喜筹添。

天府曾通藉，云林早养恬。仙才原卓荦，耆德愈撝谦。

秫种陶潜酒，车悬郭贺幨。双珠明老蚌，万轴富牙签。

脔脯麟堪擘，如瓜枣已甜。宾筵欢颂祷，五福几人兼。

作者简介：广东顺德人，字承孟。隆庆元年举人。任武缘知县。有《句漏集》。